Ongeluk op N4 eis lewe van sesDie ongeluk het op die N4 naby Mbombela plaasgevind (Foto: Verskaf) Ses mense, onder wie drie kinders, is dood in ŉ botsing waarin ’n vragmotor en ’n sedan Sondagmiddag op die N4-snelweg in die rigting van Mbombela, Mpumalanga, betrokke was. Die Mercedes-Benz-sedan was by paramedici se aankoms net na 16:00 op die toneel in stukke, sê Kyle van Reenen, woordvoerder van Emer-G-Med. “Dit was ’n absolute bloedbad wat paramedici teëgekom het,” sê Van Reenen. Volgens Moeti Mmusi, woordvoerder van die provinsiale departement van gemeenskapsveiligheid, was al ses oorledenes insittendes van die sedan. Hulle is almal op slag dood. “Die bestuurder van die vragmotor is op die toneel geassesseer, maar het nie enige beserings opgedoen nie,” sê Mmusi. Volgens Van Reenen het die Mercedes kort ná die impak in vlamme uitgebreek, maar vinnige optrede van die brandweerdienste het die brand geblus en die bestuurder wat vasgevang was in die wrak is gou genoeg gered. “Die bestuurder is in ’n kritieke toestand per helikopter na ’n hospitaal in Mbombela gevlieg,” sê Van Reenen. Volgens ooggetuieverslae het die sedan gepoog om ‘n ander voertuig verby te steek, en in die proses teen die vragmotor in die aankomende baan gebots. “Die vragmotorbestuurder het probeer om die botsing te vermy, maar kon nie.” Dit is die tweede groot ongeluk wat Sondag op die paaie in Mpumalanga plaasgevind het. Maroela Media het vroeër berig vyf mense is dood toe ’n Volkswagen Citi Golf Sondagoggend op die R544-pad tussen eMalahleni en Verena, Mpumalanga, omgeslaan het.